S-231/2008

Mál þetta, sem tekið var til úrskurðar þann 17. nóvember s.l., er höfðað hér fyrir dómi með ákæru ríkissaksóknara, útgefinni 9. september 2008, á hendur X, og Z;

„fyrir brot gegn valdstjórninni, aðfaranótt sunnudagsins 27. apríl 2008, utandyra við veitingastaðinn Kaffi Amor við Ráðhústorg, Akureyri:

1. Gegn ákærða [X], með því að hafa veist að [A] lögregluvarðstjóra, sem þar hafði afskipti af ákærðu vegna skyldustarfa sinna, ítrekað reynt að sparka í hann, togað í hálsmál á peysu sem hann klæddist og sparkað tvisvar í andlit hans með þeim afleiðingum að hann hlaut hruflsár á höku og blæðingu í vinstra auga.

2. Gegn ákærða [Z], með því að hafa veist að [D] lögreglumanni, sem þar hafði afskipti af ákærðu vegna skyldustarfa sinna, reynt að slá hann í andlitið en höggið lenti á vinstri hendi og öxl hans, og tekið um höfuð [B] og háls og skellt honum í götuna þannig að höfuð hans skall í gangstétt. Afleiðingar árásarinnar urðu þær að [B] hlaut sár á vinstri augabrún.

Teljast brot ákærðu varða við 1. mgr. 106. gr. almennra hegningarlaga nr. 19, 1940, sbr. lög nr. 25/2007.

Þess er krafist að ákærðu verði dæmdir til refsingar.“

Dómkröfur ákærðu í þessum hluta málsins eru þær sömu, þ.e. að ákæruskjali ríkissaksóknara verði vísað frá dómi og að sakarkostnaður verði lagður á ríkissjóð.

Af hálfu ákæruvalds er frávísunarkröfu ákærðu andmælt og þess krafist að henni verði hafnað.

I.

Fyrirköll í máli þessu voru gefin út 25. september s.l. og voru þau birt fyrir ákærðu 7. október s.l. Við þingfestingu málsins 20. sama mánaðar voru lögð fram gögn ákæruvalds, þ.á m. ákæruskjal, sakavottorð ákærðu og gagnamappa lögreglu nr. 24-2008-002859. Eigi var mætt af hálfu ákærðu eða verjenda þeirra, en í þinghaldi 17. nóvember s.l. voru hafðar uppi framangreindar frávísunarkröfur af hálfu skipaðra verjenda ákærðu. Var ágreiningur þar um tekinn til úrskurðar að loknum flutningi.

II.

Rökstuðningur ákærðu fyrir því að ákæruskjali í máli þessu verði vísað frá dómi er samhljóða. Er á því byggt að ríkissaksóknara hafi verið óheimilt að höfða málið gegn þeim saman þar eð ekki hafi verið um sama verknað að ræða. Um lagarök vísa ákærðu til 2. mgr. 23. gr. laga nr. 19, 1991 um meðferð opinberra mála, með gagnályktun. Þessu til stuðnings vísa ákærðu einnig til verknaðarlýsingar 1. og 2. töluliðar ákæruskjalsins.

Af hálfu ákæruvalds er röksemdum ákærðu fyrir frávísun alfarið andmælt. Er á því byggt að réttarfarsreglur hindri á engan hátt að ákært sé með þeim hætti sem gert sé. Búi þar að baki hagkvæmnissjónarmið, sbr. heimildarákvæði 23. gr. og 24. gr. laga nr. 19, 1991 um meðferð opinberra mála.

Samkvæmt framansögðu höfðar ríkissaksóknari mál þetta á hendur ákærðu með ákæru útgefinni 9. september 2008. Í henni er nægilega greint frá þeim efnisatriðum sem áskilin eru í 116. gr. laga nr. 19, 1991. Sakargiftir í ákæru varða ætluð brot gegn valdstjórninni aðfaranótt 27. apríl s.l.,við tiltekið veitingahús við Ráðhústorg.

Verður ekki fallist á þann skilning ákærðu hér að framan, að ríkissaksóknara hafi verið skylt að höfða mál gegn ákærðu sitt í hvoru lagi vegna ákvæða 2. mgr. 23. gr. laga nr. 19, 1991. Verður heldur ekki séð að slík málsmeðferð hefði verið hentugri eða horft til flýtis eða sparnaðar, sbr. ákvæði 24. gr. sömu laga. Að þessu virtu verður og ekki séð á þessu stigi málsins að annmarkar séu að öðru leyti á reifun málsins af hendi ákæruvaldsins er gefi tilefni til að vísa málinu frá dómi.

Að þessu virtu verður kröfum ákærðu um að vísa ákæruskjali frá dómi hafnað.

Úrskurð þennan kveður upp Ó-kk-nf Ó-kk-nf héraðsdómari.

Ú R S K U R Ð A R O R Ð :

Hafnað er kröfum ákærðu, X og Z, um að ákæruskjali verði vísað frá dómi.